《风雨渡扬子江》
元代·吴莱

大江西来自巴蜀，直下万里浇吴楚。
我从扬子指蒜山，旧读《水经》今始睹。
平生壮志此最奇，一叶轻舟傲烟雨。
怒风鼓浪屹于城，沧海输潮开水府。
凄迷滟滪恍如见，漭滉扶桑杳何所？须臾草树皆动摇，稍稍鼋鼍欲掀舞。
黑云鲸涨颇心掉，明月贝宫终色侮。
吟倚金山有莫钟，望穷采石无朝橹。
谁欤敲齿咒能神？或有伛身言莫吐。
向来天堑如有限，日夜军书费传羽。
三楚畸民类鱼鳖，两淮大将犹熊虎。
锦帆十里徒映空，铁锁千寻竟然炬。
桑麻夹岸收战尘，芦苇成林出渔户。
宁知造物总儿戏，且揽长川入尊俎。
悲哉险阻惟白波，往矣英雄几黄土！独思万载疏凿功，吾欲持觞酹神禹。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》